**GUVERNUL REPUBLICII MOLDOVA**

**HOTĂRÂRE**

nr.\_\_\_\_ din \_\_\_\_\_\_\_\_\_\_\_\_\_\_\_\_\_\_\_\_\_

**Cu privire la cadrul național de planificare strategică și cerințele față de documentele de politici publice**

În temeiul art. 5 lit. a) din Legea nr. 136 din 7 iulie 2017 cu privire la Guvern (Monitorul Oficial al Republicii Moldova, 2017, nr. 252, art. 412) și art. 24 alin. (3) din Legea nr. 100 din 22 decembrie 2017 cu privire la actele normative (Monitorul Oficial al Republicii Moldova, 2017, nr. 7-17, art. 34), Guvernul HOTĂRĂȘTE:

1. Se aprobă:
2. Regulamentul privind cadrul național de planificare strategică, conform anexei nr. 1;
3. Regulamentul privind procedurile de elaborare, aprobare, monitorizare și evaluare a documentelor de politici publice, conform anexei nr. 2;
4. Regulamentul privind criteriile și procedurile de evaluare a conformității și calității proiectelor documentelor de politici publice, conform anexei nr. 3.
5. În sensul prezentei hotărâri, următoarele noțiuni semnifică:

*analiza ex ante* *a impactului politicilor publice* – procesul rațional de identificare a problemei, stabilire a obiectivelor, determinare a opțiunilor de soluționare a problemei ori de atingere a obiectivelor și analiza impactului, efectelor sau consecințelor opțiunilor respective, cu scopul de a fundamenta necesitatea unor decizii în vederea reglementării relațiilor sociale;

*document de planificare* – document aprobat printr-un act normativ sau printr-un act administrativ cu caracter normativ, conform căruia este planificată activitatea Guvernului și/sau cea a autorităților administrației publice centrale de specialitate, precum și intervenția statului într-un anumit sector sau domeniu de politici publice;

*document de politici publice* – document de planificare, care abordează problemele existente într-un anumit sector sau domeniu de politici publice, stabilește obiectivele și modul de soluționare a problemelor respective, precum și descrie impactul așteptat asupra oamenilor, statului, economiei și societății în ansamblu;

*instrumente de politici publice* – instrumente prin care guvernul soluționează problemele existente și/sau își atinge obiectivele asumate. Instrumentele de politici publice pot fi de trei tipuri: *instrumente regulatorii* – reguli obligatorii stabilite în cadrul normativ și utilizate pentru reglementarea și precizarea comportamentului pe care trebuie să-l aibă persoanele fizice și juridice, și care, de regulă, prescriu sancțiuni în cazul nerespectării acestora; *instrumente financiare și economice* – mecanismele financiare și obligațiile fiscale prin intermediul cărora sunt influențate piețele sau comportamentul persoanelor fizice și juridice; *instrumente informaționale și educaționale* – mecanisme și mijloace de informare a persoanelor fizice și juridice, care contribuie la atingerea obiectivelor politici publice;

*evaluarea documentului de politici publice* - analiza informațiilor privind evoluția indicatorilor, colectate la etapa de monitorizare, pentru a formula concluziile finale cu privire la rezultatele și impactul politicii publice implementate;

*monitorizarea documentului de politici publice* – procesul de colectare a datelor și informațiilor despre modul în care se realizează etapele cheie ale politicii publice și de identificare a problemelor legate de implementare, în scopul ajustării intervențiilor în timp util pentru a asigura atingerea obiectivelor politici publice;

*planificare strategică* – procesul de elaborare a principiilor, priorităților, obiectivelor și acțiunilor de realizare a direcțiilor definite politic sau stabilite în urma analizei ex ante a impactului politicii publice, pentru a asigura dezvoltarea durabilă a țării în corespundere cu interesele oamenilor și a societății în ansamblu;

*politică publică* – decizia sau deciziile coordonate ale statului, care produc schimbări sau care influențează societatea și economia, contribuind la soluționarea problemelor și la atingerea obiectivelor asumate într-un anumit domeniu;

*problemă de politică publică* – o situație socio-economică sau de altă natură care necesită intervenția statului pentru a fi soluționată;

*propunere de politică publică* – documentul care conține rezultatele analizei ex ante a impactului politicii publice și care fundamentează opțiunile de politici publice;

*sector* – diviziune a activității Guvernului (conform Clasificatorului Activităților din Economia Moldovei), care include mai multe domenii de politici publice interdependente (sub-sectoare) cu un scop comun, pentru care se elaborează o strategie sectorială.

1. Cancelaria de Stat:

 va asigura implementarea, coordonarea și monitorizarea implementării prezentei hotărâri;

 va asigura utilizarea procedurilor stabilite prin prezenta hotărâre de către ministere și alte autorități administrative centrale de specialitate în procesul de elaborare a documentelor de planificare și documentelor de politici publice;

 va asigura, împreună cu Ministerul Finanțelor, elaborarea cadrului normativ și metodologic necesar pentru a pune în aplicare prevederile prezentei hotărâri, în termen de 6 luni de la data intrării în vigoare a acesteia.

1. Ministerul Finanțelor va ajusta, în termen de 6 luni de la data intrării în vigoare a prezentei hotărâri, cadrul normativ cu privire la procesul bugetar la principiile și elementele cadrului național de planificare strategică stabilite prin prezenta hotărâre.
2. Ministerele și alte autorități administrative centrale subordonate Guvernului:

 vor asigura implementarea prevederilor prezentei hotărâri în procesul de planificare strategică la nivel sectorial, precum și la elaborarea documentelor de politici;

 vor ajusta documentele de planificare strategică sectorială, pe domenii de politici publice și instituțională, în conformitate cu cerințele prezentei hotărâri, în termen de 2 ani de la intrarea în vigoare a acesteia.

1. Se recomandă autorităților administrative centrale autonome față de Guvern și autoritățile administrației publice locale să aplice prevederile Regulamentului privind cadrul național de planificare strategică, conform anexei nr.1 a prezentei hotărâri, în procesul de planificare strategică la nivel sectorial, pe domenii de politici și instituțional.
2. Autoritățile administrative centrale autonome față de Guvern și autoritățile administrației publice locale vor elabora documente de politici publice în conformitate cu prevederile Regulamentului privind procedurile de elaborare, aprobare, monitorizare și evaluare a documentelor de politici publice, conform anexei nr.2 a prezentei hotărâri, și Regulamentului privind criteriile și procedurile de evaluare a conformității și calității proiectelor documentelor de politici publice, conform anexei nr.3 a prezentei hotărâri.
3. Se abrogă Hotărârea Guvernului cu privire la regulile de elaborare și cerințele unificate față de documentele de politici nr. 33 din 11.01.2007 (Monitorul Oficial al Republicii Moldova, 2007, nr. 6-9, art. 44).

**PRIM-MINISTRU**

**Contrasemnează:**

**Ministrul finanțelor**

Anexa nr. 1

la Hotărârea Guvernului nr.\_\_\_\_

din \_\_\_\_\_\_\_\_\_ 2019

**REGULAMENTUL**

**privind cadrul național de planificare strategică**

1. **DISPOZIȚII GENERALE**
2. Prezentul Regulament stabilește principiile, procedurile și elementele cadrului național de planificare strategică.
3. Scopul prezentului Regulament este de a raționaliza procesul de planificare strategică și de a optimiza și eficientiza efortul autorităților publice în elaborarea, implementarea, monitorizarea și evaluarea documentelor de politici publice, de a îmbunătăți calitatea conținutului documentelor de politici publice, de a asigura coerența între documentele de planificare și documentele de politici publice elaborate la toate nivelurile, de a asigura coerența și integritatea dintre procesul de planificare a politicilor publice și procesul bugetar, de a optimiza procesul de monitorizare și evaluare a documentelor de planificare și documentelor de politici publice, precum și de a asigura un proces transparent și participativ pe parcursul întregului ciclu de politici publice.
4. Ministerele și alte autorități administrative centrale subordonate Guvernului elaborează doar tipurile de documente de planificare și documente de politici publice prevăzute în prezenta hotărâre.
5. Principiile care stau la baza procesului de planificare strategică sunt:
6. colaborarea, bazată pe încredere, cu oamenii asupra cărora deciziile și politicile Guvernului au impact, implicarea oamenilor în înțelegerea profundă a problemelor care trebuie soluționate și a cauzelor acestora, precum și urmărirea impactului tuturor opțiunilor de politici publice asupra oamenilor și calității vieții acestora în procesul de elaborare a politicilor publice, a documentelor de planificare și a documentelor de politici publice;
7. direcționarea și aplicarea pe larg a cercetărilor științifice și a abordărilor inovaționale pentru formularea opțiunilor de politici publice bazate pe evidențe;
8. corelarea și asigurarea convergenței documentelor de politici publice sectoriale cu prevederile și elementele Strategiei naționale de dezvoltare, în special obiectivele, acțiunile prioritare, indicatorii și țintele;
9. planificarea politicilor publice în corespundere cu disponibilitatea resurselor administrate de Guvern;
10. respectarea principiilor (interdependență, egalitate și nediscriminare, participare și abilitare, responsabilizare) și standardelor privind drepturile omului și egalitatea de gen în procesul de elaborare a documentelor de planificare și a documentelor de politici publice;
11. centrarea documentelor de planificare și a documentelor de politici publice pe reducerea inegalităților de șanse care pot exista în diverse domenii, în special în funcție de gen, vârstă, mediu de reședință (rural/urban), etnie, limba vorbită și dizabilitate;
12. analizarea tuturor dimensiunilor importante de impact a politicii publice, precum impactul financiar, administrativ, economic, social, migrațional, asupra mediului;
13. asigurarea proporționalității dintre profunzimea analizei impactului politicilor publice și volumul resurselor alocate pentru respectiva analiză cu importanța politicii publice și impactul așteptat;
14. utilizarea constatărilor, concluziilor și lecțiilor învățate în urma evaluării politicilor publice existente pentru elaborarea politicilor noi;
15. examinarea celor mai bune practici internaționale relevante în formularea opțiunilor de politici publice;
16. asigurarea coerenței, complementarității și sinergiei dintre toate politicile publice, documentele de planificare și documentele de politici publice;
17. cooperarea și coordonarea dintre Cancelaria de Stat, Ministerul Finanțelor, ministerele de resort și alte entități publice în procesul de implementare a cadrului național de planificare strategică și în procesul de elaborare, implementare, monitorizare și evaluare a politicilor publice;
18. implicarea tuturor părților interesate la toate etapele în procesul de planificare, elaborare, monitorizare și evaluare a politicilor publice.
19. Procesul de planificare strategică la nivelul administrației publice centrale din Republica Moldova este desfășurat în corespundere cu schema prezentată în anexa la prezentul Regulament.
20. **ANGAJAMENTELE INTERNAȚIONALE ALE REPUBLICII MOLDOVA, INTEGRATE ÎN CADRUL NAȚIONAL DE PLANIFICARE STRATEGICĂ**
21. Principalele documente internaționale asumate de către Republica Moldova, prioritățile și obiectivele cărora trebuie integrate în cadrul național de planificare strategică, sunt:
22. Agenda 2030 de dezvoltare durabilă, aprobată de țările membre ale Organizației Națiunilor Unite în septembrie 2015; după expirarea acesteia – următoarele agende globale sau regionale asumate de către Republica Moldova;
23. Acordul de asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte (în continuare – Acordul de asociere) sau orice alt document strategic care va lua locul acestuia.
24. Documentele de planificare și documentele de politici publice, elaborate de către ministere și alte autorități administrative centrale, sunt aliniate la prioritățile, obiectivele, indicatorii și țintele stabilite în Agenda 2030 de dezvoltare durabilă și la obiectivele Acordului de asociere, precum și cu alte acorduri încheiate cu Uniunea Europeană.
25. **STRATEGIA NAȚIONALĂ DE DEZVOLTARE**
26. Strategia națională de dezvoltare este documentul național de viziune strategică pe termen lung, care indică direcția de dezvoltare a țării și a societății, și care adaptează prioritățile, obiectivele, indicatorii și țintele angajamentelor internaționale asumate de către Republicii Moldova la contextul național .
27. Strategia națională de dezvoltare stabilește prioritățile și obiectivele pentru toate sectoarele social-economice din Republica Moldova și stă la baza sistemului național de planificare strategică – sectorială, instituțională, bugetară, și, prin urmare, ghidează procesul de elaborare a politicilor publice.
28. Instrumentul operațional de implementare a Strategiei naționale de dezvoltare este Planul național de dezvoltare, elaborat conform capitolului V al prezentului regulament.
29. **PROGRAMUL DE ACTIVITATE AL GUVERNULUI**
30. Programul de activitate al Guvernului este documentul de planificare în baza căruia Parlamentul acordă vot de încredere la învestirea Guvernului și de care Guvernul se conduce în exercitarea atribuțiilor sale.
31. Programul de activitate al Guvernului conține angajamentele politice ale Guvernului, asumate pentru întreaga perioadă de activitate a acestuia.
32. Prioritățile Programului de activitate al Guvernului, ca și în cazul Strategiei naționale de dezvoltare, sunt luate în considerare în procesul de planificare sectorială, instituțională și bugetară.
33. Cancelaria de Stat este responsabilă de coordonarea și monitorizarea implementării Programului de activitate al Guvernului, conform legislației.
34. **PLANUL NAȚIONAL DE DEZVOLTARE**
35. Planul național de dezvoltare este un document de planificare, care include direcțiile prioritare, obiectivele și măsurile de reformă ce vor fi întreprinse pe termen mediu pentru a asigura implementarea Strategiei naționale de dezvoltare, Programului de activitate al Guvernului, Acordului de Asociere și altor angajamentele la nivel național.
36. Planul național de dezvoltare este un document ciclic, elaborat pentru o perioadă de trei ani și actualizat anual, respectând structura Strategiei naționale de dezvoltare..
37. Planul național de dezvoltare este operaționalizat prin Planul anual de activitate al Guvernului, care este anexă a planului național de dezvoltare.
38. Planul anual de activitate al Guvernului include proiectele documentelor de planificare, documentelor de politici publice, actelor normative și alte documente, care urmează a fi prezentate de către ministere și alte autorități administrative centrale Guvernului spre revizuire și aprobare pe parcursul unui an, conform strategiilor sectoriale și programelor pe domenii de politici, și care contribuie la implementarea priorităților și măsurilor de reformă din Planul național de dezvoltare, în limita spațiului fiscal stabilit de Cadrul bugetar pe termen mediu.
39. Proiectele de acte normative incluse în Planul anual de activitate al Guvernului, care urmează a fi transmise spre examinare Parlamentului, stau la baza Programului legislativ care se prezintă Parlamentului.
40. Planul anual de activitate al Guvernului prezintă distribuirea lunară a proiectelor și include informații cu privire la tipul acestora, relevanța conform Planului național de dezvoltare și documentelor de politici publice, instituțiile responsabile și indicatorii de monitorizare.
41. Planul anual de activitate al Guvernului este elaborat luând în considerare progresul înregistrat la implementarea documentelor de planificare și documentelor de politici publice, constatat în baza rapoartelor de monitorizare și evaluare.
42. Cancelaria de Stat este responsabilă de coordonarea procesului de elaborare a Planului național de dezvoltare și, respectiv, a planului de activitate al Guvernului, care este sincronizat și corelat cu procesul de elaborare a cadrului bugetar pe termen mediu și a bugetului public național.
43. **CADRUL BUGETAR PE TERMEN MEDIU**
44. Cadrul bugetar pe termen mediu este un document ciclic de planificare bugetară pentru o perioadă de trei ani și actualizat anual, în baza căruia este format bugetul public național.
45. Cadrul de cheltuieli cuprinde limitele sectoriale de cheltuieli ale bugetului public național și pe componentele acestuia, inclusiv transferurile interbugetare, ținând cont de echilibrul bugetar și deficitul țintit, precum și de veniturile prognozate.
46. Cadrul bugetar pe termen mediu este elaborat în baza priorităților Strategiei naționale de dezvoltare, detaliate în Planul național de dezvoltare și în strategiile sectoriale.
47. Cadrul bugetar pe termen mediu conține obiectivele, acțiunile prioritare, costurile intervențiilor, reflectate în programele pe domenii de politici publice.
48. Cadrul bugetar pe termen mediu se elaborează de către Ministerul Finanțelor, în comun cu alte autorități publice responsabile, în conformitate cu principiile și regulile bugetar-fiscale, stabilite în cadrul legal.
49. **STRATEGIILE SECTORIALE**
50. Strategia sectorială este un document de politici publice care definește și planifică intervențiile Guvernului pe termen lung (7-10 ani) într-un anumit sector, conform prevederilor Strategiei naționale de dezvoltare, și descrie mecanismul de realizare a acesteia.
51. Strategiile sectoriale sunt elaborate pentru toate domeniile de activitate ale Guvernului, în conformitate cu prevederile Strategiei naționale de dezvoltare.
52. Strategiile sectoriale prezintă o viziune holistică, sistemică și coerentă de dezvoltare a unui sector, oferind obiectivele și intervențiile prioritare necesare pentru realizarea viziunii Strategiei naționale de dezvoltare.
53. Aspectele strategice intersectoriale sunt incluse în strategiile sectoriale elaborate de ministere și alte autorități administrative centrale subordonate Guvernului conform punctului 29, pentru a asigura coerența în procesul de planificare strategică.
54. Angajamentele internaționale de a dezvolta la nivel național viziuni, abordări și soluții strategice pe anumite domenii (denumite generic „strategii”) sunt integrate în documentele de politici publice sectoriale elaborate conform punctului 29, urmând exigențele naționale pentru raționalizarea și eficientizarea procesului de planificare strategică.
55. Strategiile sectoriale includ obiectivele, indicatorii și țintele incluse în Strategia națională de dezvoltare, precum și toate țintele și indicatorii Agendei 2030 de dezvoltare durabilă relevanți sectorului respectiv.
56. Indicatorii preluați din Strategia națională de dezvoltare sunt analizați și dezagregați în strategiile sectoriale conform următoarelor criterii: gen, vârstă, dizabilitate, etnie și/sau limbă vorbită, reședință, zonă geografică, statut socioeconomic.
57. **PROGRAME PE DOMENII DE POLITICI PUBLICE**
58. Programele pe domenii de politici publice sunt documente de politici publice pe termen mediu (3-5 ani), care detaliază obiectivele și acțiunile prioritare incluse în strategiile sectoriale.
59. Programele pe domenii de politici publice corespund structurii și conținutului programelor și sub-programelor bugetare (domeniile de politici, obiectivele, acțiunile, sursele necesare), care stau la baza structurii Cadrului bugetar pe termen mediu.
60. **PLANURI STRATEGICE INSTITUȚIONALE**
61. Planurile strategice instituționale sunt documente de planificare la nivel instituțional, care prezintă prioritățile și obiectivele ce urmează a fi atinse de instituție în conformitate cu Strategia națională de dezvoltare, strategiile sectoriale și, respectiv, programele pe domenii de politici publice, precum și prezintă necesitățile și prioritățile de dezvoltare a capacităților instituționale în scopul asigurării implementării priorităților și obiectivelor respective.
62. Planurile strategice instituționale reflectă prioritățile și, respectiv, detaliază și operaționalizează prevederile programelor pe domenii de politici publice.
63. Planurile strategice instituționale sunt documente ciclice, elaborate pentru o perioadă de trei ani și actualizate anual, fiind sincronizate cu elaborarea cadrului bugetar pe termen mediu și a bugetului public național.
64. Planurile strategice instituționale cuprind toate sectoarele și domeniile de politici publice din domeniile de competență ce revin ministerelor și ale altor autorități administrative centrale.
65. Planurile strategice instituționale sunt elaborate de ministere și alte autoritățile administrative centrale și includ toate entitățile din subordinea acestora, pentru a asigura o viziune integră asupra capacităților de realizare a tuturor funcțiilor de elaborare, implementare, coordonare, monitorizare și evaluare a politicilor publice.
66. Ministerele și alte autorități administrative centrale detaliază activitățile anuale necesare pentru implementarea obiectivelor conform planurilor strategice instituționale în planurile anuale de activitate, care sunt anexe ale planurilor strategice instituționale.
67. Entitățile subordonate ministerelor și autorităților administrative centrale elaborează planuri anuale de activitate în conformitate cu planurile strategice instituționale elaborate de ministere și alte autorități administrative centrale, fiind aprobate ca documente distincte.
68. Planurile anuale de activitate ale ministerelor și altor autorități administrative centrale, precum și cele ale entităților subordonate acestora, prezintă distribuirea lunară a proceselor instituționale și include informații cu privire obiectivele asumate, activitățile planificate și subdiviziunile responsabile de implementare, termenul limită și indicatorii de monitorizare.
69. **CICLUL ANUAL DE PLANIFICARE**
70. Coerența cadrului național de planificare strategică este asigurată prin ciclul anual de planificare care are un caracter iterativ și urmează următoarele etape:
	1. Stabilirea priorităților Guvernului în Planul național de dezvoltare:
		1. Guvernul stabilește principalele direcții de activitate, prioritățile de politici publice, obiectivele și măsurile de reformă care necesită a fi întreprinse pe termen mediu, care stau la baza ciclului de planificare și la elaborarea bugetului pentru perioada următoare;
		2. prioritățile, obiectivele și măsurile de reformă sunt explicit corelate cu prioritățile incluse în Strategia națională de dezvoltare, Programul de activitate al Guvernului, Acordul de Asociere și strategiile sectoriale;
		3. prioritățile, obiectivele și măsurile de reformă sunt formulate în urma analizei performanțelor implementării strategiilor sectoriale și programelor pe domenii de politici în anul precedent, conform rapoartelor de monitorizare anuale, precum și în limita spațiului fiscal și capacităților existente;
		4. Cancelaria de Stat și Ministerul Finanțelor emit instrucțiuni comune în adresa ministerelor și altor autorități administrative centrale, în care este specificat procesul, structura și cerințele față de informația necesară pentru elaborarea Planului național de dezvoltare;
		5. Cancelaria de Stat coordonează procesul de elaborare a proiectului Planului național de dezvoltare și Planului anual de activitate al Guvernului, care este anexă a Planului național de dezvoltare. În procesul de analiză și elaborare a proiectului Planului național de dezvoltare, Cancelaria de Stat cooperează cu toate ministerele și autoritățile administrative centrale, în special cu Oficiul Prim-ministrului, Ministerul Finanțelor, Ministerul Afacerilor Externe și Integrării Europene și Ministerul Economiei și Infrastructurii;
		6. Guvernul aprobă versiunea inițială a Planului național de dezvoltare, care include prioritățile, obiectivele și măsurile de reformă pentru următorii ai ce vor sta la baza următoarelor etape de planificare, până la finele lunii martie. Versiunea finală a Planului național de dezvoltare, definitivată printr-un proces iterativ, care include și Planul anual de activitate al Guvernului, este aprobată până la finele lunii decembrie sau după adoptarea bugetului public național de către Parlament.
	2. Elaborarea Cadrului bugetar pe termen mediu:
		1. prioritățile, obiectivele și măsurile de reformă, conform Planului național de dezvoltare aprobat în versiunea inițială, stau la baza elaborării Cadrului bugetar pe termen mediu;
		2. cadrul bugetar pe termen mediu este elaborat în corespundere cu prevederile legale și metodologiile relevant. Ministerul Finanțelor cooperează cu Cancelaria de Stat în elaborarea instrucțiunilor comune emise pentru elaborarea strategiilor sectoriale de cheltuieli și pentru a asigura că obiectivele și măsurile prioritare de reformă sunt reflectate în strategiile sectoriale de cheltuieli în limitele spațiului fiscal.
	3. Elaborarea planurilor strategice instituționale:
		1. ministerele și alte autorități administrative centrale elaborează sau actualizează planurile strategice instituționale reflectând prioritățile și măsurile de reformă din Planul național de dezvoltare, programele pe domenii de politici publice și cadrul bugetar pe termen mediu. Planurile strategice instituționale sunt elaborate în urma analizei performanței și rezultatelor obținute în implementarea documentelor de planificare și documentelor de politici relevante în anul precedent, precum și în urma analizei provocărilor curente și emergente în sectorul sau sectoarele din responsabilitatea ministerelor și altor autorități administrative centrale;
		2. planurile de dezvoltare instituțională includ obiectivele generale și specifice, precum și acțiunile stabilite în programele pe domeniile de politici publice;
		3. propunerile ministerelor și altor autorități administrative centrale pentru strategiile sectoriale de cheltuieli sunt formulate în urma analizei impactului bugetar al activităților planificate în programele pe domenii de politici publice pentru următorii ani. Planurile strategice instituționale și strategiile sectoriale de cheltuieli sunt documente complementare;
		4. în procesul de elaborare a planurilor strategice instituționale și a activităților pentru programele pe domenii de politici publice, ministerele și alte autorități administrative centrale asigură coordonarea internă cu toate subdiviziunile și instituțiile subordonate, precum cu alte entități relevante;
		5. planurile strategice instituționale și programele pe domenii de politici stabilesc obiective și acțiuni specifice și detaliate pentru primul an și măsurile indicative pentru următorii doi ani, în limita spațiului fiscal și direcționând fondurile pentru acțiunile care vor contribui la implementarea priorităților, obiectivelor și măsurilor de reformă din Planul național de dezvoltare și strategiile sectoriale;
		6. planurile strategice instituționale specifică resursele umane, financiare, organizaționale și administrative necesare pentru implementarea politicilor publice asumate prin acestea, precum și includ acțiuni pentru asigurarea disponibilității resurselor respective;
		7. proiectele planurilor strategice instituționale sunt transmise Cancelariei de Stat până la data de 1 septembrie;
		8. Cancelaria de Stat analizează planurile strategice instituționale pentru a stabili coerența activităților cu Planul naționale de dezvoltare și cu documentele de politici publice relevante și emite opinia privind planurile strategice instituționale în termen de 15 zile lucrătoare;
		9. după aprobarea bugetului public național, ministerele și alte autorități administrative centrale armonizează planurile strategice instituționale cu acesta;
		10. planurile strategice instituționale, semnate de către secretarii generali de stat, în cazul ministerelor, și de conducătorii entităților, este publicat pe pagina oficială de internet a instituției până la finele lunii ianuarie anul următor sau după aprobarea bugetului public național.
	4. Ministerul Finanțelor elaborează bugetul public național în baza propunerilor ministerelor și altor autorități administrative centrale, conform procedurilor stabilite de cadrul legal.
71. **PROCESUL NAȚIONAL DE MONITORIZARE ȘI EVALUARE A DOCUMENTELOR DE POLITICI PUBLICE**
72. Monitorizarea activității Guvernului este realizată anual prin generarea Raportului anual consolidat al Guvernului, de către Cancelaria de Stat, în baza rapoartelor anuale de implementare a strategiilor sectoriale.
73. Raportul anual consolidat al Guvernului este un instrument de monitorizare și actualizare a Planului național de dezvoltare.
74. Raportul anual consolidat al Guvernului include raportul privind implementarea bugetului de stat, elaborat de către Ministerul Finanțelor.
75. Raportul anual are un caracter analitic și este documentul de referință pentru planificarea următorului ciclu al Planului de național de dezvoltare și, respectiv, a cadrului bugetar pe termen mediu.
76. Raportul anual prezintă analiza în dinamică a indicatorilor incluși în Strategia națională de dezvoltare, dezagregați în bază de gen, vârstă, dezabilitate, etnie și/sau limba vorbită, mediu de reședință, zona geografică și statutul socio-economic.
77. Raportul anuale este elaborat de Cancelaria de Stat în baza contribuțiilor ministrelor și altor autorități administrative centrale, conform cerințelor stabilite de Cancelaria de Stat.
78. Evaluarea Strategiei naționale de dezvoltare este realizată de către Cancelaria de Stat la următoarele etape:
79. *evaluare intermediară* – evaluarea la mijloc de termen sau la termene egale pe parcursul implementării Strategiei naționale de dezvoltare; în raportul de evaluare intermediară este analizat impactul implementării Strategiei naționale de dezvoltare în baza țintelor intermediare, precum și este propusă ajustarea obiectivelor finale în funcție de progresul realizat și de tendințele social-economice la nivel național și internațional.
80. *evaluare finală* – evaluarea după finalizarea implementării Strategiei naționale de dezvoltare, care analizează impactul final al implementării Strategiei; raportul final analizează rezultatele și impactul implementării Strategiei naționale de dezvoltare, ținând cont de țintele finale și impactul scontat.
81. Strategiile sectoriale sunt monitorizate anual, iar programele pe domenii de politici sunt monitorizate trimestrial în baza planurilor de acțiuni, care sunt părți integrante ale programelor.
82. Rapoartele de monitorizare trimestrială sunt instrumente de management, utilizate pentru întreprinderea măsurilor corective necesare și ajustarea acțiunilor în cazul în care implementarea nu este conform planificării.
83. Prevederile specifice privind indicatorii, responsabilii și periodicitatea monitorizării și evaluării sunt incluse în documentele de politici publice la etapa elaborării acestora.
84. Monitorizarea documentelor de politici are loc prin intermediul platformei electronice guvernamentale de monitorizare a documentelor de planificare și a documentelor de politici publice. Cancelaria de Stat emite instrucțiuni privind informația necesară, nivelul de detaliere a informației și a datelor, precum și periodicitatea de introducere a informației necesare monitorizării și evaluării.
85. Ministerele și alte autorități administrative centrale vor introduce trimestrial în platforma electronică guvernamentală de monitorizare informații cu privire la rezultatul activităților (outputs) și rezultatul politicii publice (outcomes) în urma implementării programelor pe domenii de politici.
86. În baza informației introduse în platforma electronică guvernamentală de monitorizare, vor fi generate rapoarte distincte de monitorizare a Strategiei naționale de dezvoltare, strategiilor sectoriale, Programului de activitate a Guvernului, Acordului de Asociere, planului anual de activitate al Guvernului și Planului național de dezvoltare.
87. Planul anual de activitate al Guvernului este monitorizat și actualizat trimestrial. Cancelaria de Stat, în baza unui sistem de prevenire timpurie, asigură implementarea în termen pe parcursul trimestrelor, luând măsuri corective și actualizând planul.
88. .

Anexă

la Regulamentul privind cadrul național de planificare strategică

**CADRUL NAȚIONAL DE PLANIFICARE STRATEGICĂ ÎN REPUBLICA MOLDOVA**

|  |  |
| --- | --- |
| **Angajamente politice și internaționale** | **Acordul de asociere RM - UE****Agenda 2030 de dezvoltare durabilă****Programul de activitate a Guvernului** |
| **Planificare strategică** | **Strategia națională de dezvoltare****Planul național de dezvoltare**  **(1 + 2 ani, ciclic)****Planul anual de activitate al Guvernului****strategii sectoriale**(„umbrelă” / pe termen lung / 7-10 ani) |
| **Planificare tactică** | **Programe**(pe termen mediu / 3-5 ani)**Cadrul bugetar pe termen mediu****(1 + 2 ani, ciclic)****Planuri de dezvoltare instituțională****(1 + 2 ani, ciclic)****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_****Planurile de acțiuni ale ministerelor (anuale)** |
| **Planificare operațională** | **Bugetul de stat (anual)** |
| **Raportare** | **Raportul anual de implementare a bugetului de stat****Raportul anual consolidat al Guvernului****Rapoartele anuale de implementare a planurilor de acțiuni ale ministerelor** |

Anexa nr. 2

la Hotărârea Guvernului nr.*\_\_\_\_*

din \_\_\_\_\_\_\_\_\_\_\_\_\_\_\_\_\_\_\_ 2019

**REGULAMENTUL**

**privind procedurile de elaborare, aprobare, monitorizare și evaluare a documentelor de politici publice**

1. **DISPOZIȚII GENERALE**
2. Prezentul Regulament definește tipurile, structura și conținutul documentelor de politici publice și prezintă etapele de elaborare, aprobare, monitorizare și evaluare a documentelor de politici publice.
3. Procedurile se aplică tuturor documentelor de politici publice elaborate de ministere și alte autorități administrative centrale subordonate Guvernului.
4. La fundamentarea, elaborarea, avizarea, consultarea și aprobarea documentelor de politici publice se aplică regulile și cerințele înaintate față de actele normative, în conformitate cu Legea nr. 100 din 22 decembrie 2017 cu privire la actele normative.
5. Documentele de politici publice reflectă în mod prioritar prevederile Strategiei naționale de dezvoltare.
6. Documentele de politici publice sunt elaborate în conformitate cu principiile definite la punctul 4 din Regulamentul privind cadrul național de planificare strategică (anexa nr.1 a prezentei hotărâri), printr-un proces organizat, transparent, participativ și armonios între autoritățile publice centrale, asigurând coerența dintre documentele de politici publice existente, documentele de planificare și procesul bugetar, respectând etapele procesului de elaborare și aprobare a documentelor de politici, conform anexei la prezentul Regulament.
7. **TIPUL ȘI STRUCTURA DOCUMENTELOR DE POLITICI PUBLICE**
8. Scopul documentului de politici publice este de a planifica modalitatea și resursele necesare pentru soluționarea problemelor identificate și atingerea obiectivelor de dezvoltare într-un anumit sector sau domeniu de politici publice.
9. Documentele de politici publice sunt de două tipuri – strategia sectorială și program.

**Secțiunea I. Strategia sectorială**

1. Strategia sectorială este un document de politici publice care definește și planifică politica Guvernului într-un domeniu de activitate pe termen lung (7-10 ani), conform prevederilor Strategiei naționale de dezvoltare, și descrie mecanismul de realizare a acesteia.
2. Strategia are următoarea structură:
3. introducere (indicarea importanței și deciziilor care au dus la elaborarea strategiei, relevanței acesteia în corespundere cu Strategia națională de dezvoltare, Agenda 2030 de dezvoltare durabilă, Acordul de asociere, Programul de activitate al Guvernului, și alte angajamente internaționale, perioada propusă pentru implementare, părțile implicate în elaborarea strategiei, etc.);
4. analiza situației (descrierea problemelor la nivel de sector și a cauzelor acestora, inclusiv descrierea posibilelor consecințe în cazul neintervenției în soluționarea problemelor și impactul acestora asupra principalelor grupuri vulnerabile afectate, utilizând evidențe cantitative și calitative);
5. obiective (descrierea situației la care se dorește să se ajungă la nivel de sector și în domeniile de politici publice (sub-sectoare); obiectivele sunt generale și specifice, în corespundere cu obiectivele și acțiunile prioritare din Strategia națională de dezvoltare);
6. direcții prioritare de acțiune (descrierea măsurilor propuse pentru a atinge fiecare obiectiv în parte);
7. impact și costuri (estimarea impactului economic și social; analiza evoluției cheltuielilor publice și private în sector și în domeniile de politici publice corespunzător; estimarea resurselor financiare și non-financiare necesare pentru implementarea opțiunilor de politici publice propuse);
8. rezultatele preconizate (descrierea generală a impactului pe termen lung în baza analizei ex ante a impactului politicilor publice - schimbările anticipate în mediul economic, social, ecologic și administrativ în rezultatul implementării strategiei);
9. indicatori de monitorizare și evaluare (descrierea indicatorilor de monitorizare a rezultatelor politicii publice (*outcomes*) prin intermediul cărora este măsurat gradul de implementare a strategiei și de atingere a rezultatelor planificate, precum și a indicatorilor de evaluare (*impact*) prin intermediul cărora este stabilit nivelul de realizare a obiectivelor stabilite);
10. proceduri de raportare (descrierea cerințelor față de modalitatea și periodicitatea de monitorizare și evaluare, stabilirea modului de raportare).
11. riscuri de implementare (anticiparea riscurilor și propunerea măsurilor de diminuare sau înlăturare a acestora);
12. autorități/instituții responsabile (indicarea autorităților/instituțiilor publice responsabile sau care contribuie la implementarea politici publice, precum și a altor părți implicate în implementarea politicii publice);

**Secțiunea II. Programul**

1. Programul este un document de politici publice pe termen mediu (3-5 ani), care derivă din strategia sectorială și, respectiv, contribuie la implementarea acesteia prin detalierea și concretizarea opțiunilor de politici publice ce urmează a fi realizate într-un anumit domeniu de politici publice, în conformitate cu direcțiile prioritare prevăzute de strategia sectorială.
2. Domeniile de politici publice ale programelor, inclusiv structura, conținutul, obiectivele, acțiunile și sursele necesare pentru implementarea acestora, corespund cu cele ale programelor bugetare care stau la baza Cadrului bugetar pe termen mediu.
3. Programul are două părți componente – partea descriptivă și planul de acțiuni.
4. Partea descriptivă a programului are următoarea structură:
5. introducere (descrierea modului în care programul va contribui la atingerea obiectivelor în corespundere cu strategia sectorială, Agenda 2030 de dezvoltare durabilă, Strategia națională de dezvoltare, Programul de activitate al Guvernului, Acordul de asociere și alte angajamente internaționale, perioada propusă pentru implementare, părțile implicate în elaborarea programului, etc.);
6. analiza situației (descrierea problemelor de politici la nivelul domeniului de politici publice și a cauzelor acestora, inclusiv descrierea posibilelor consecințe în cazul neintervenției în soluționarea problemelor și impactul acestora asupra principalelor grupuri vulnerabile afectate, utilizând evidențe cantitative și calitative);
7. obiectivele generale (preluate din strategiile sectoriale);
8. obiectivele specifice ale domeniului de politici publice (descrierea situației la care se dorește să se ajungă în domeniul de politici publice corespunzător exprimată în mod măsurabil);
9. acțiuni (descrierea măsurilor propuse pentru realizarea direcțiilor prioritare stabilite în strategiile sectoriale în scopul realizării fiecărui obiectiv specific în parte);
10. etapele de realizare a acțiunilor (descrierea reperelor temporale și fazelor de realizarea a programului);
11. impact și costuri (estimarea impactului economic și social, analizarea evoluției cheltuielilor publice și private în domeniul de politici publice corespunzător; estimarea resurselor financiare și non-financiare necesare pentru implementarea fiecărui obiectiv specific în parte; indicarea cheltuielilor planificate pentru perioada următoare în conformitate cu prevederile Cadrului bugetar pe termen mediu; indicarea resurselor disponibile din partea partenerilor de dezvoltare);
12. rezultatele preconizate (descrierea efectelor pe termen mediu în rezultatul implementării programului);
13. indicatori de monitorizare a rezultatelor acțiunii și rezultatelor politicii publice (*outputs și outcomes)*, descrierea indicatorilor de monitorizare prin intermediul cărora este măsurat gradul de realizare a activităților planificate și de implementare a politicilor prevăzute de program);
14. riscuri de implementare (identificarea riscurilor ce pot apărea pe parcursul implementării programului, probabilitatea intervenirii și măsurile de atenuare a acestora);
15. autorități/instituții responsabile (indicarea autorităților/instituțiilor publice responsabile sau care contribuie la implementarea politici publice, precum și a altor părți implicate în implementarea politicii publice).
16. proceduri de raportare (descrierea cerințelor față de modalitatea și periodicitatea de monitorizare, stabilirea modului de raportare);
17. Planul de acțiuni, ca parte componentă a programului, are următoarea structură:
18. obiective specifice (preluate din partea descriptivă a programului);
19. acțiuni (măsurile concrete ce urmează a fi realizate pe termen scurt și mediu);
20. costuri de implementare (costurile necesare pentru implementarea acțiunilor și sursa de finanțare a acestora);
21. termenul de realizare (perioada și termenul limită de realizare a fiecărei acțiuni);
22. instituția responsabilă (autoritatea/instituția publică responsabilă de realizarea activităților planificate și raportarea privind realizarea acestora);
23. instituțiile ce contribuie la implementarea politicii publice (autoritățile/instituțiile publice care contribuie la realizarea activităților planificate);
24. indicatori de monitorizare (indicatorii și atributele acestora, valoarea de referință și valorile țintite ale indicatorilor).
25. **ETAPELE DE ELABORARE A DOCUMENTELOR DE POLITICI PUBLICE**
26. Identificarea și stabilirea documentelor de politici publice care urmează a fi elaborate se efectuează la etapa de planificare a activității anuale a ministerelor și altor autorității administrative centrale.
27. În procesul de planificare, ministerele și alte autorități administrative centrale, în coordonare cu Cancelaria de Stat, identifică problemele de politici publice ce necesită a fi supuse analizei ex ante a impactului politicilor publice și cele care vor fi incorporate direct în documentele de politici publice.
28. Analiza ex ante a impactului politicilor publice este realizată în conformitate cu metodologia de analiză ex ante a impactului politicilor publice.
29. În baza rezultatelor analizei ex ante a impactului politicilor publice este elaborată propunerea de politică publică, scopul căreia este de a descrie opțiunile posibile pentru soluționarea problemelor de politici publice sau realizarea obiectivelor de politici publice, precum și de a recomanda opțiunea cea mai eficientă, eficace și economă în soluționarea problemelor sau realizarea obiectivelor respective, luând în considerare resursele disponibile și impactul așteptat, astfel încât Guvernul să ia decizii cât mai informate.
30. Propunerea de politică publică este elaborată în special pentru politicile publice care introduc schimbări semnificative (de sistem), au un impact anticipat semnificativ asupra anumitor grupuri sociale, dezvoltării economice și administrației, precum și implică costuri semnificative.
31. Propunerea de politică publică are următoarea structură:
32. Introducere – scopul propunerii de politică publică; descrierea succintă a relevanței problemelor supuse analizei; corespunderea cu documentele de planificare (Strategia națională de dezvoltare, Planul național de dezvoltare, Programul de activitate al Guvernului și strategiile sectoriale);
33. Descrierea problemei – descrierea esenței, dimensiunii și profunzimii problemei, grupurile de persoane cele mai afectate de problema respectivă, politicile și actele normative existente în domeniul politicii publice analizate sau în domeniile conexe, precum și nivelul de implementare a acestora, consecințele în cazul neintervenției;
34. Opțiunile de politici publice – analiza opțiunilor posibile în soluționarea problemei, descrierea succintă a beneficiilor și costurilor pentru fiecare opțiune prezentată, prezentarea costurilor și procedurilor aferente implementării pentru fiecare opțiune;
35. Concluzii și recomandări – sumarul concluziilor pentru fiecare opțiune, descrierea opțiunilor recomandate și raționamentelor pentru opțiunile propuse;
36. Pașii următori – principalele etape propuse urmare a deciziei privind opțiunile de politici publice, cu un calendar detaliat privind următorii pași.
37. În funcție de relevanța și amploarea problemei de politică publică, propunerea de politică publică este validată fie de ministru, fie de Comitetul Interministerial pentru Planificare Strategică.
38. Opțiunile de politici publice validate prin decizia ministrului sau Comitetului Interministerial pentru Planificare Strategică sunt incluse într-un document de planificare, într-un document de politici publice sau într-un act normativ.
39. Documentele de politici publice se elaborează de subdiviziunile de resort din cadrul organelor centrale de specialitate ale administrației publice, cu suportul subdiviziunilor de analiză, monitorizare și evaluare a politicilor publice și cu participarea altor autorități administrative centrale și părți interesate.
40. Inițierea elaborării documentului de politici publice este precedată de notificarea în scris a Cancelariei de Stat, cu prezentarea conceptului proiectului documentului de politici publice, în conformitate cu prevederile anexei nr. 3 a prezentei hotărâri.
41. Conceptul proiectului documentului de politici publice, revizuit conform recomandărilor Cancelariei de Stat, și informația referitor la procesul de elaborare a documentului de politici publice este plasată pe pagina oficială a autorității publice.
42. Părțile interesate sunt informate despre inițierea elaborării proiectului documentului de politici publice, în conformitate cu prevederile legale privind transparența în procesul decizional.
43. Fiecare etapă de elaborare a documentului de politici publice, ulterioară notificării, este desfășurată printr-un proces transparent și participativ, în conformitate cu prevederile legale, prin implicarea tuturor părților interesate, în special a grupurilor vulnerabile și grupurilor afectate de documentul propus.
44. Etapele de elaborare a documentului de politici publice, conform anexei la prezentul regulament, sunt următoarele:
45. identificarea problemelor de politică publică, în conformitate cu rezultatele analizei ex ante a impactului politicilor publice, în cazul disponibilității acesteia, documentele de politici publice existente și documentele de planificare, angajamentele internaționale, precum și rapoartele care indică probleme de politică publică;
46. identificarea documentelor de politici publice în proces de implementare sau finalizate, care conțin prevederi conexe sectorului sau domeniilor de politici publice, pentru a asigura continuitatea și sinergia intervențiilor și a evita dublările și prevederile opozabile;
47. notificarea Cancelariei de Stat referitor la conceptul proiectului documentului de politici publice, în conformitate cu prevederile anexei nr. 3 a prezentei hotărâri;
48. informarea părților interesate despre inițierea elaborării proiectului documentului de politici publice prin două modalități – informare generală și informarea direcționată; informarea generală prin plasarea pe pagina web oficială a autorității publice, pe portalul www.particip.gov.md, într-un spațiu accesibil publicului, precum și prin difuzarea, după caz, a unui comunicat de presă în mijloacele de informare; informarea direcționată prin transmiterea informației privind elaborarea documentului de politici publice prin intermediul poștei electronice ori expedierea scrisorilor la adresa părților interesate.
49. definirea problemelor de politici publice, precum și a cauzelor și afectelor acestora, în conformitate cu rezultatele analizei ex ante a impactului politicilor publice, în cazul disponibilității acesteia, sau în baza analizei datelor și informației colectate care indică amploarea, cauzele și efectele problemei;
50. formularea constatărilor, concluziilor și lecțiilor învățate în implementarea documentelor de politici publice în vigoare și anterioare în același sector sau domeniu de politici publice;
51. identificarea celor mai afectate de problemă grupuri, indicând discrepanța și cauzele acesteia dintre starea de lucruri existentă și starea de lucruri așteptată de cetățeni și necesitățile reale ale acestora;
52. formularea obiectivelor generale și specifice; *obiectivele generale* reflectă motivul elaborării documentului de politici publice, în special în cazul strategiei sectoriale, și indică direcția de acțiune; *obiectivele specifice*, relevante în special pentru programe, expun rezultatele concrete, măsurabile și determinate în timp, astfel încât ulterior să poată fi evaluată eficiența implementării politicii publice.
53. formularea acțiunilor prioritare, în conformitate cu domeniul de competență al ministerelor sau al altor autorități administrative centrale și în funcție de tipul instrumentului de politici publice propus – regulatorii; financiare și economice; informaționale și educative;
54. descrierea impactului economic și social al opțiunilor propuse pentru soluționarea problemelor, precum și estimarea costurilor pentru implementarea activităților prevăzute în documentul de politici publice prin (i) analizarea evoluției cheltuielilor publice și private în domeniul de politici publice, (ii) estimarea resurselor financiare și non-financiare necesare pentru implementarea documentului de politici publice, (iii) indicarea cheltuielilor planificate pentru perioada următoare în conformitate cu prevederile Cadrului bugetar pe termen mediu și (iv) indicarea resurselor disponibile din partea partenerilor de dezvoltare;
55. stabilirea rezultatelor scontate, indicatorilor de monitorizare și evaluare, cerințelor de raportare; la această etapă vor fi formulare (i) rezultatele anticipate sau efectele în urma implementării documentului de politici publice; (ii) impactul anticipat în mediul economic, social, ecologic și administrativ în rezultatul implementării documentului de politici publice; (iii) valorile de referință, modalitatea și instrumentele de măsurare a rezultatelor implementării politicilor publice; (iv) indicatorii de monitorizare a rezultatelor acțiunilor (outputs), indicatorii de monitorizare a rezultatelor politicii publice (outcomes), indicatorii de evaluare (impact); (v) periodicitatea, cerințele și rolul autorităților / instituțiilor în procesul de raportare.
56. stabilirea autorităților / instituțiilor responsabile și rolului acestora, care pot fi (i) autoritățile / instituțiile responsabile de coordonarea implementării și monitorizarea documentului de politici publice, (ii) autoritățile / instituțiile responsabile de implementarea obiectivelor și acțiunilor prioritare incluse în documentul de politici publice, (iii) autoritățile / instituțiile care contribuie la implementarea obiectivelor și acțiunilor prioritare incluse în documentul de politici publice; (iv) alte părți implicate în implementarea documentului de politici publice;
57. consultarea proiectului documentului de politici publice în modul stabilit de prevederile legale privind transparența în procesul decizional;
58. examinarea proiectului documentului de politici publice în cadrul ședinței secretarilor generali ai ministerelor în conformitate cu prevederile Regulamentului Guvernului;
59. avizarea versiunii finale a documentului de politici publice, ajustată conform consultărilor publice, în conformitate cu prevederile Legii nr. 100/2017 cu privire la actele normative;
60. definitivarea și promovarea spre aprobare a versiunii finale a documentului de politici publice; proiectul definitivat este însoțit de rezultatele analizei ex ante sau de o analiză simplificată, care fundamentează intervenția propusă, cu indicarea impactului economic (inclusiv financiar), social, ecologic și administrativ și riscurilor în cazul menținerii situației existente.
61. aprobarea documentului de politici publice.
62. **APROBAREA DOCUMENTELOR DE POLITICI PUBLICE**
63. Documentele de politici publice elaborate de ministere și alte autorități administrative centrale subordonate Guvernului, fără a fi acte normative, sunt aprobate prin hotărâre de Guvern.
64. În cazul în care implementarea documentelor de politici presupune implicarea unor autorități administrative care nu se află în subordinea Guvernului, documentele de politici sunt aprobate de către Parlament.
65. Documentele de politici ale autorităților publice autonome sunt aprobate de către acestea dacă nu se solicită implicarea altor autorități administrative aflate în subordinea Guvernului.
66. Documentele de politici de nivel local se aprobă prin decizia autorității reprezentative a unității administrativ-teritoriale.
67. După aprobarea documentelor de politici publice, executarea acestora devine obligatorie pentru toate autoritățile și instituțiile publice responsabile și implicate în implementare, prin includerea activităților care le revin în planurile strategice instituționale, planurile anuale de activitate și cadrul bugetar pe termen mediu.
68. Responsabilitatea pentru asigurarea cadrului necesar în vederea implementării documentelor de politici publice la nivel instituțional este pusă în sarcina secretarilor generali ai ministerelor sau secretarilor de stat corespunzător domeniului de politici publice, în conformitate cu legislația.
69. **MONITORIZAREA ȘI EVALUAREA DOCUMENTELOR DE POLITICI PUBLICE**
70. Monitorizarea și evaluarea documentelor de politici publice se realizează în scopul stabilirii gradului de realizare a acțiunilor și, implicit, a obiectivelor politicii publice, pentru a întreprinde măsuri corective dacă nivelul de implementare nu corespunde planificării, precum și pentru a sprijini deciziile viitoare de îmbunătățire a formulării și implementării politicilor publice.
71. În procesul de monitorizare și evaluare a documentelor de politici publice sunt implicate toate autoritățile și instituțiile publice menționate în documentele de politici publice.
72. Activitatea de monitorizare are un caracter permanent, fiind desfășurată pe toată perioada implementării documentului de politici publice, care include colectarea și procesarea datelor și informației necesare, conform indicatorilor de monitorizare și țintelor stabilite în documentele de politici publice și care indică gradul de realizare a activităților planificate.
73. Monitorizarea strategiilor este efectuată anual, iar monitorizarea programelor este efectuată trimestrial.
74. Pentru optimizarea procesului de raportare, monitorizarea documentelor de politici publice este efectuată prin intermediul platformei electronice guvernamentale de monitorizare a documentelor de politici publice, în baza căreia sunt generate rapoarte de monitorizare la intervale de timp prestabilite sau la necesitate.
75. Responsabilitatea pentru procesul de monitorizare, prin intermediul platformei electronice guvernamentale de monitorizare a documentelor de politici publice, este pusă în sarcina subdiviziunilor de analiză, monitorizare și evaluare a politicilor din ministerele și autoritățile corespunzătoare.
76. Rapoartele de monitorizare, generate de platforma electronice guvernamentale de monitorizare a documentelor de politici publice, sunt făcute publice pe pagina electronică a autorității respective.
77. Documentele de politici publice sunt supuse procesului de evaluare, care, în baza informațiilor colectate la etapa de monitorizare, măsoară eficiența (rezultatele în raport cu resursele investite) și eficacitatea politicii publice (raportul dintre rezultatele obținute și obiectivul ce trebuia atins) pentru a formula concluzii finale cu privire la rezultatele și impactul politicii publice implementate.
78. Evaluarea documentelor de politici publice are loc în două etape - evaluarea intermediară și evaluarea finală (ex post).
79. Evaluarea intermediară, realizată în cazul strategiilor, are scopul de a analiza performanța unui document de politici publice la mijloc de termen, cu identificarea necesităților de revizuire și ajustare a intervențiilor necesare pentru a asigura atingerea obiectivelor planificate inițial.
80. Evaluarea finală (ex post), obligatorie pentru toate documentele de politici publice, este realizată după expirarea termenului de implementare a documentului de politici publice, cu scopul de a analiza gradul de atingere a obiectivelor planificate și a impactului scontat în raportul cu resursele alocate și activitățile realizate, precum și de a identifica factorii care au contribuit la succesul sau eșecul implementării politicii publice.
81. Concluziile și lecțiile învățate în urma evaluării sunt utilizate la revizuirea și ajustarea documentelor de politici publice în proces de implementare sau la planificarea următoarelor intervenții de politici publice.
82. Evaluarea intermediară și evaluarea finală este efectuată de către autoritatea administrativă responsabilă de implementarea documentului de politici publice sau de către o entitate din exterior.
83. În cazul în care evaluarea este efectuată de către autoritatea administrativă responsabilă de implementarea documentului de politici publice, subdiviziunea responsabilă de implementarea documentului de politici publice nu este implicată în procesul de evaluare a acestuia.
84. **DISPOZIȚII FINALE**
85. După expirarea termenului de implementare a documentelor de politici publice, acestea sunt considerate nule, dacă nu sunt stabilite prevederi exprese cu privire la extinderea termenului acestora.
86. Prevederile prezentului regulament se aplică doar documentelor de politici publice care sunt aprobate după intrarea în vigoare a prezentei hotărâri.

Anexă

la Regulamentul privind procedurile de elaborare, aprobare,

monitorizare și evaluare a documentelor de politici publice

**ETAPELE PROCESULUI DE ELABORARE ȘI APROBARE A DOCUMENTELOR DE POLITICI PUBLICE**

|  |  |
| --- | --- |
| **Etapa 1:** | **Identificarea problemelor de politică publică** |
| 🡻 | ***În conformitate cu:**** *rezultatele analizei ex ante a impactului politicilor publice;*
* *documentelor de politici publice existente;*
* *documentelor de planificare ierarhic superioare:*
* *angajamentelor internaționale;*
* *rapoartelor care indică probleme de politică publică.*
 |
|  |  |
| **Etapa 2:** | **Identificarea documentelor de politici publice conexe în proces de implementare sau finalizate**  |
| 🡻 | ***Scopul:**** *asigurarea continuității și sinergiei intervențiilor;*
* *evitarea dublărilor și prevederilor opozabile.*
 |
|  |  |
| **Etapa 3:** | **Notificarea în scris a Cancelariei de Stat** |
| 🡻 | ***Conceptul documentului de politici include:**** *denumirea documentului;*
* *tipul documentului de politici publice care se propune a fi elaborat;*
* *problema care urmează a fi abordată;*
* *scopul elaborării documentului de politici publice;*
* *concordanța cu CBTM;*
* *perioada planificată pentru elaborarea documentului de politici publice;*
* *părțile implicate.*
 |
|  |  |
| **Etapa 4:** | **Informarea părților interesate** |
| 🡻 | * *Informarea generală pe pagina web oficială a autorității publice, pe portalul www.particip.gov.md, într-un spațiu accesibil publicului, precum și prin difuzarea, după caz, a unui comunicat de presă în mijloacele de informare centrale sau locale;*
* *Informarea direcționată prin transmiterea informației privind elaborarea documentului de politici publice prin intermediul poștei electronice ori expedierea scrisorilor la adresa părților interesate.*
 |
|  |  |
| **Etapa 5:** | **Definirea problemelor de politică publică** |
| 🡻 | ***În baza:**** *Rezultatele analizei ex ante a impactului politici publice (în cazul disponibilității acesteia);*
* *Analizei datelor și informației colectate (în cazul indisponibilității analizei- ex ante a impactului politicilor publice).*

***Pentru a identifica:**** *amploarea problemei de politică publică;*
* *cauzele problemei de politică publică;*
* *efectele problemei de politică publică.*
 |
|  |  |
| **Etapa 6:** | **Formularea constatărilor, concluziilor și lecțiilor învățate** |
| 🡻 | * *în urma implementării documentelor de politici publice în vigoare și anterioare în același sector sau domeniu de politici publice.*
 |
|  |  |
| **Etapa 7:** | **Identificarea celor mai afectate de problemă grupuri** |
| 🡻 | * *discrepanța și cauzele acesteia dintre starea de lucruri existentă și starea de lucruri așteptată de cetățeni și necesitățile reale ale acestora.*
 |
|  |  |
| **Etapa 8:** | **Formularea obiectivelor generale și specifice** |
| 🡻 | * *obiectivele generale reflectă motivul elaborării documentului de politici publice, în special în cazul strategiei sectoriale, și indică direcția de acțiune;*
* *obiectivele specifice, relevante în special pentru programe, expun rezultatele concrete, măsurabile și determinate în timp, astfel încât ulterior să poată fi evaluată eficiența implementării politicii publice.*
 |
|  |  |
| **Etapa 9:** | **Formularea acțiunilor prioritare** |
| 🡻 | * *Ținând cont de domeniul de competență al ministerelor sau al altor autorități administrative centrale;*
* *În funcție de tipul instrumentului de politici publice propus:*
* *regulatorii;*
* *financiare și economice;*
* *informaționale și educative.*
 |
|  |  |
| **Etapa 10:** | **Descrierea impactului și estimarea costurilor**  |
| 🡻 | * *descrierea impactului economic și social al opțiunilor propuse pentru soluționarea problemelor;*
* *analizarea evoluției cheltuielilor publice și private în domeniul de politici publice;*
* *estimarea resurselor financiare și non-financiare necesare pentru implementarea documentului de politici publice;*
* *indicarea cheltuielilor planificate pentru perioada următoare în conformitate cu prevederile Cadrului bugetar pe termen mediu;*
* *indicarea resurselor disponibile din partea partenerilor de dezvoltare.*
 |
|  |  |
| **Etapa 11:** | **Stabilirea rezultatelor scontate, indicatorilor de monitorizare și evaluare, cerințelor de raportare** |
| 🡻 | * *rezultatele anticipate sau efectele în urma implementării documentului de politici publice;*
* *impactul anticipat în mediul economic, social, ecologic și administrativ în rezultatul implementării documentului de politici publice;*
* *valorile de referință, modalitatea și instrumentele de măsurare a rezultatelor implementării politicilor publice;*
* *indicatorii de monitorizare a rezultatelor acțiunilor (outputs), indicatorii de monitorizare a rezultatelor politicii publice (outcomes), indicatorii de evaluare (impact);*
* *periodicitatea, cerințele și rolul autorităților / instituțiilor în procesul de raportare.*
 |
|  |  |
| **Etapa 12:** | **Stabilirea autorităților / instituțiilor responsabile și rolului acestora** |
| 🡻 | * *autoritățile / instituțiile responsabile de coordonarea implementării și monitorizarea documentului de politici publice;*
* *autoritățile / instituțiile responsabile de implementarea obiectivelor și acțiunilor prioritare incluse în documentul de politici publice;*
* *autoritățile / instituțiile care contribuie la implementarea obiectivelor și acțiunilor prioritare incluse în documentul de politici publice;*
* *alte părți implicate în implementarea documentului de politici publice.*
 |
|  |  |
|  |  |
| **Etapa 13:** | **Consultarea proiectului documentului de politici publice** |
| 🡻 | * *în modul stabilit de prevederile legale privind transparența în procesul decizional.*
 |
|  |  |
| **Etapa 14:** | **Examinarea proiectului de politici publice în cadrul ședinței secretarilor generali de stat** |
| 🡻 | * *în conformitate cu prevederile Regulamentului Guvernului.*
 |
|  |  |
| **Etapa 15:** | **Avizarea versiunii finale a documentului de politici** |
| 🡻 | * *în modul stabilit de prevederile legale privind actele normative.*
 |
|  |  |
| **Etapa 16:** | ***Definitivarea și promovarea spre aprobare a versiunii finale a documentului de politici publice*** |
| 🡻 | * *însoțit de rezultatele analizei ex ante sau de o analiză simplificată, care fundamentează intervenția propusă, cu indicarea impactului economic (inclusiv financiar), social, ecologic și administrativ și riscurilor în cazul menținerii situației existente.*
 |
| **Etapa 17:** | ***Aprobarea documentului de politici publice*** |
| ◼ | * *în conformitate cu prevederile cadrul legal privind actele normative*
 |

Anexa nr. 3

la Hotărârea Guvernului nr.\_\_\_\_

din \_\_\_\_\_\_\_\_\_\_\_\_\_\_\_\_\_\_\_2019

**REGULAMENTUL**

**privind criteriile și procedurile de evaluare a conformității și calității proiectelor documentelor de politici publice**

1. **DISPOZIȚII GENERALE**
2. Prezentul Regulament stabilește criteriile și procedurile de evaluare a conformității și calității proiectelor documentelor de politici publice, care trebuie respectate de la inițierea elaborării până la aprobarea acestora.
3. Respectarea criteriilor și procedurilor de evaluare a conformității și calității documentelor de politici publice este obligatorie pentru ministere și alte autorități administrative centrale subordonate Guvernului, care inițiază elaborarea documentelor de politici publice, precum și pentru Cancelaria de Stat.
4. Toate proiectele de documente de politici publice sunt supuse evaluării conformității și calității în condițiile prezentului regulament.
5. **INIȚIEREA ELABORĂRII DOCUMENTELOR DE POLITICI PUBLICE**
6. Ministerele și alte autorități administrative centrale subordonate Guvernului sunt obligate să notifice în scris Cancelaria de Stat și Ministerul Finanțelor privind inițierea elaborării documentului de politici publice, cu prezentarea conceptului acestuia, care conține:
	1. denumirea documentului;
	2. tipul documentului de politici publice care se propune a fi elaborat;
	3. problema abordată;
	4. scopul elaborării documentului de politici publice;
	5. concordanța cu Cadrul bugetar pe termen mediu;
	6. perioada planificată pentru elaborarea documentului de politici publice;
	7. părțile implicate.
7. În urma notificării, în termen de 15 zile, Cancelaria de Stat evaluează conceptul proiectului documentului de politici publice, în conformitate cu următoarele criterii:
	1. problemele de politici publice corespund cu prioritățile stabilite în documentele de planificare și documentele de politici publice ierarhic superioare, precum și cu angajamentele internaționale;
	2. problemele de politici publice nu contravin priorităților stabilite în alte documente de politici sectoriale și Cadrul bugetar pe termen mediu;
	3. problemele sunt clar definite și susținute de analize preliminare;
	4. scopul este justificat în mod clar;
	5. politica publică introduce schimbări semnificative de sistem (economice, sociale, administrative);
	6. există opțiuni de politici publice formulate în urma unei eventuale analize ex ante a impactului politicilor publice; este alocat suficient timp pentru elaborarea documentului de politici publice, pentru a asigura respectarea tuturor etapelor în conformitate cu prezenta hotărâre;
	7. toți reprezentanții relevanți ai autorităților / instituțiilor publice centrale și locale, societății civile, mediului de afaceri și mediului academic sunt implicați în procesul de elaborare a documentului de politici publice.
8. În urma notificării, în termen de 10 zile, Ministerul Finanțelor evaluează concordanța conceptului documentului de politici publice cu Cadrul bugetar pe termen mediu și strategiile sectoriale de cheltuieli relevante.
9. În urma evaluării conceptului documentului de politici publice, Cancelaria de Stat și Ministerul Finanțelor emite recomandări în scris către autoritatea publică inițiatoare cu privire la ajustările necesare la criteriile menționate pentru a asigura conformarea procesului de elaborare și, respectiv, proiectului documentului de politici publice propus spre elaborare.
10. Recomandările Cancelariei de Stat și Ministerului Finanțelor sunt obligatorii pentru ministerele și alte autoritățile administrative centrale subordonate Guvernului și au caracter de recomandare pentru autoritățile care nu sunt subordonate Guvernului.
11. Autoritatea publică, care inițiază elaborarea proiectului documentului de politici publice, plasează conceptul, revizuit conform recomandărilor Cancelariei de Stat, pe pagina web oficială a autorității și notifică părțile interesate.
12. După asigurarea conformității conceptului documentului de politici publice la recomandările Cancelariei de Stat, autoritatea publică purcede la elaborarea propriu-zisă a documentului de politici publice, în conformitate cu Anexa nr. 2 a prezentei hotărâri.
13. **CRITERIILE DE EVALUARE A CALITĂȚII PROIECTELOR DOCUMENTELOR DE POLITICI PUBLICE**
14. În procesul de elaborare a documentului de politici publice, calitatea și conformitatea acestuia este asigurată de către autoritatea publică care inițiază elaborarea acestuia, prin respectarea următoarei liste de control:

|  |  |  |
| --- | --- | --- |
| Criteriu | Întrebări cheie | Da / nu / parțial |
| Domeniu | * Stabilește documentul de politici publice limitele sale; este explicit ce cuprinde acesta (ce se încadrează și ce nu în domeniul său de aplicare)?
* Sunt semnificațiile termenilor cheie clar definite, evitând orice ambiguitate, și în concordanță cu alte acte normative?
* Descrie documentul de politici publice legăturile cu angajamentele internaționale și cu orice alte documente de politici publice naționale, regionale și locale care sunt relevante pentru performanța acestuia?
* Face documentul de politici publice referințe la legile existente, tratatele sau orice alte angajamente internaționale, instituții și părți interesate care sunt relevante pentru documentul de politici publice sau care ar putea fi afectate de acesta?
 |  |
| Analiză | * Prezintă documentul de politici publice evidențe în mod clar și cuprinzător; prezintă o imagine completă a provocărilor pe care le confruntă sectorul și a oricăror altor factori relevanți?
* Datele statistice utilizate sunt cele mai recente disponibile (întrucât relevanța se diminuează cu trecerea timpului) și calificate prin definițiile utilizate, surse și interpretare?
* Includ datele statistice serii de date pentru a reduce influența excepțiilor și iregularităților, și prognoze (în cazul în care acest lucru este fezabil și credibil) cu toate ipotezele și avertismentele care stau la bază?
* Sunt tendințele și modelele evaluate și plasate într-un context mai larg al factorilor socio-economici și de conjunctură, inclusiv prezintă comparații internaționale acolo unde sunt relevante, și oferă valori de referință?
* Sunt analizate și scoase în evidență grupurile vulnerabile?
* Informația calitativă include rezultatele consultărilor cu părțile interesate și viziunea experților independenți, dacă este disponibilă?
 |  |
| Viziunea și obiectivele | * Stabilește documentul de politici publice o viziune realizabilă a viitorului dorit la finele perioadei, care conține rezultatele finale pentru beneficiari (nu doar indicatori de intrare, procese și etape intermediare)?
* Este viziunea formulată ca un set de obiective complementare, care sunt lipsite de ambiguitate, urmează firul logic pornind de la analiză, pot fi realizate cu resursele disponibile?
* Formează obiectivele un tot întreg echilibrat și coerent (suma efectelor acestora trebuie să contribuie în comun la realizarea viziunii)?
* Sunt obiectivele specifice, măsurabile, asignate, realistice și încadrare în timp?
 |  |
| Măsuri | * Sunt obiectivele transpuse în soluții operaționale pe termen scurt și mediu, în formă de acțiuni, fiecare cu un raționament distinct?
* Reflectă alegerea acțiunilor lecțiile învățate din practicile anterioare, inclusiv intervențiile care trebuie valorificate și greșelile care trebuie învățate?
* Ia documentul de politici publice în considerare toate instrumentele de politici publice relevante în formularea măsurilor?
* Au fost evaluate argumentele pro și contra pentru diferite opțiuni în ceea ce privește costurile și consecințele probabile ale acestora, și, în special, impactul și sustenabilitatea?
* Sunt estimate costurile totale și anuale, și identificate resursele necesare pentru implementarea acțiunilor?
* Descrie documentul de politici publice ipotezele care stau la bază, precondițiile și riscurile care afectează perspectivele pentru măsurile sale?
 |  |
| Adaptabilitate | * Este clară direcția intervenției, destinația finală și reperele care pot fi utilizate pentru a măsura progresul?
* Sunt indicatorii de monitorizare SMART (măsurabili, realiști și relevanți, realizabili în timp) și conțin valori de bază, ținte intermediare și finale?
* Pot evita indicatorii să fie capturați de „cuantificare” (să calculeze ceea ce este cel mai ușor de calculat)?
* Este documentul de politici publice suficient de flexibil pentru a se adapta la circumstanțele în schimbare care în mod rezonabil nu pot fi a anticipate?
 |  |
| Responsabilitate | * Este documentul de politici publice pe larg acceptat de părțile afectate (instituții publice, cetățeni, mediul de afaceri, parteneri socio-economici și societatea civilă), incluzând sumarul procesului de consultate (posibil ca o anexă)?
* Dat fiind faptul că strategia poate dura în timp mai mult decât un ciclu electoral, există riscurile politice în implementarea acesteia?
 |  |
| Prezentare | * Este documentul de politici publice cât mai succint posibil, utilizează un limbaj clar și este ușor de citit?
* Prezintă documentul de politici publice o ordine logică de la analiză spre viziune și de la obiective spre măsuri spre implementare?
 |  |

1. Proiectul final al documentului de politici publice este transmis Cancelariei de Stat, fiind însoțit de lista de control menționată, care conține unul din trei răspunsuri pentru fiecare întrebare – *da*, *nu* sau *parțial*.
2. În cazul valorilor *da*, este indicat capitolul, secțiunea și pagina din proiectul documentului de politici publice, care demonstrează conformarea documentului la criteriile stabilite la punctul 10.
3. În cazul valorii *parțial*, este indicat raționamentul conformării parțiale, precum și capitolul, secțiunea și pagina din proiectul documentului de politici publice, care demonstrează conformarea parțială a documentului la criteriile stabilite la punctul 10.
4. În cazul valorilor *nu*, este indicată argumentarea neconformării documentului la criteriile stabilite la punctul 10.
5. În cazul unui raționament ambiguu sau lipsei de raționament, Cancelaria de Stat restituie proiectul documentului de politici publice cu recomandările de îmbunătățire și ajustare corespunzătoare a textului acestuia sau a listei de control, cu prezentarea ulterioară spre aprobare.
6. În cazul în care documentul de politici publice se conformează tuturor criteriilor incluse în punctul 10, Cancelaria de Stat transmite Ministerului Finanțelor proiectul final al documentului de politici publice pentru a evalua, în termen de 10 zile, calitatea estimării costurilor și dacă toate aspectele analizei impactului fiscal au fost luate în considerare.
7. După examinarea proiectului de către Ministerului Finanțelor, Cancelaria de Stat propune proiectul documentului de politici publice spre examinare în cadrul ședinței secretarilor generali ai ministerelor și, ulterior, spre avizare, conform legislației.